Die meeste skaapboere in ons land het tot dusver geen ander metode en apparaat as die knipmes gebruik om jong lammers se sterte mee af te sit nie. By Merinolammers met hul dun stertjies is hierdie metode algemene praktyk. By die Dorperlam met die dikker stert egter, kan die mesmetode moontlik 'n nadelige uitwerking hê.
Met die mesmetode kan die sterte soms net so kort afgesny word as met die rekmetode. Omdat sommige lammers redelike dik sterte het en dit dan te na aan die lyf afgesny word, word 'n baie groot wond gelaat wat geweldige bloedverlies veroorsaak, aangesien die slagaartjies na aan die liggaam groter word en die bloed moeiliker daar stol. Word die stert langer afgesny kan dit weer die voorkoms van die karkas bederf.